Wixicam pin ac ne na xec nein Páscoa ma',
je i ma' xec nein ca tomi' querec te wi urut pain ca judeu urut ca'.
Je ca mama' xin Jerusalém ta caparut Jeju ma',
mama' ac urut na.
Corom mao iri nain ca tao' caho' nein cote ne xiricon Iri' Jam Jeju ma' ne,
querec ac tococwa na oro wari' co vender nanain boi pain ovelha con xucu'.
Querec ac tococwa na co xao to to nanain pana ca meo to cacain oro xijein dinheiro ma' quem.
Querec iri tata ne,
an ac cain na macon,
tucu xo' ac cain na,
mam' weo hwerehwet pin ac tococwa na,
mam' weo hwerehwet pin ac cain na ovelha pain boi quem.
Joc camara' pin ac cain na pana ca taramaja to caca caram ma' co meo taxipa' nanain dinheiro ma',
camara' wawaran mama' ac ne na moeda nucucun pain macan' quem.
Tomi' ac tococwa na co vender nonon xucu' ma':
Cut hwerehwet pi' pin jun.
Waraju maho' jein xiricon Te ta.
Xi xirinain vender vender pe wa carawa ne ta tata.
Warut pain ca taxipa' urut con ca',
mam' pe wet ac urut pain na capijacon Iri' Jam ca xirao' pe ca taramaxicon Davi cara pane.
Ca' na ca xirao' nein ca mam' pe wet urut ca':
Om ca noc camain' tain xurum ta Te Iri' Jam.
Jain jain tamana inain.
To' ara napa' ca jain jain tamana tain xurum ta.
Ac ca to' pa' xim capa' na.
Ac i ma' na ca xirao' nein.
Tomi' querec ac cocon na Jeju oro taramaxicon:
Ma' co mi' nem pain ca weo hwerehwet pin momon oro wari' pain boi pain ovelha ca'?
Am Iri' Jam ca co tomi' nem ma'.
An hwet pe rain ca hwara' opa nem ma',
pain ca ara main carawa ca om ara taxi' ne ca wari' wa ma'.
Ma' ta querec pin' xut pum pain ca tomi' quem Iri' Jam ta na ca tomi' cocon ma'.
Om na,
to' pa horohot pin jein cote ne xiricon Iri' Jam ca' ac tococwa na.
3 pin iri tara xec nein ne,
quep mami' ac tain tara ta na ca tomi' tococwa ma'.
Cain' cain' xima quem ac cocon na.
Xi quep hap cacain co taramaja nanain pane ta.
Ma' 46 na cawaxi' pain ca taramaja cacain pane.
3 e' tara xec pain ca quep mami' hap main ra na ca tomi' cocon ma'.
Ane om tomi' mi' cain cote ne xiricon Iri' Jam Jeju ne.
Tomi' mi' xucun pain curucun.
E' mami' iri na ne,
mam' pe wet ac urut na pain ca taxipa' urut con ca',
mam' pe wet urut pain ca tomi' nucun pain ca tomi' mi' cain curucun pain cote ne xiricon Iri' Jam pane.
Iri'o' na xin ca xirao' pe xine capijacon Iri' Jam ma',
pain ca e' mami' ta' ca Jeju ma',
iri'o' na ca tomi' nucun Jeju pane quem urut,
howa ac urut con na.
Pe pe wet nain Jerusalém Jeju pain oro xec nein Páscoa ma',
pain ca tomi' querec te wi urut pain ca judeu urut ca'.
Mija pin nana oro wari' co howa nonon quem.
Howa nonon,
xi om ne ca querec ara cacain oro ca ara ca pain ca an hwet pe cain ca hwara' opa nucun pain ca ara cain oro carawa ca om ara taxi' ne ca wari' wa ma'.
Howa urut pum paxi' nonon,
ane tara pahu' ta'a pan cocon Jeju ne.
Xi querec pin' ara cain ca wari' wa ta.
Om ca ma' xirapa' na con wari' co tomi' hwet non pain ca coromicat nucucun oro wari' quem,
om na.
Taxi' pan tata,
taxi' ximao nain ca coromicat nucucun oro wari' ta.